Ek is ’n 51-jarige, energieke weduwee. My hele lewe lank is ek al sterk aangetrokke tot die sogenaamde gevaarliker mans wat vroue graag beheer, veral wanneer dit by slaapkamersake kom.
Sulke mans is moeilik om te peil; vroue vind dit soms interessant. Krap jy ’n bietjie dieper, kom jy agter hierdie mans wantrou vroue en wil hulle juis daarom beheer.
Wat het jy in jou kleintyd oor verhoudings geleer wat jou nou kniehalter om so ’n vervullende verhouding aan te knoop?
Jy sal dalk met die hulp van ’n terapeut ’n antwoord op hierdie vraag moet kry en daaraan moet werk eerder as om jou fantasie na te jaag.
’n Ander manier om hierdie siklus te verbreek is om jou in elke verhouding af te vra of jy jou dogter sal aanraai om met so ’n man te trou.
My seuns is nou almal volwassenes. Een is getroud en woon reeds op sy eie, die oudste het ’n werk, maar bly nog by my, en die jongste is klaar met matriek. Hy het nog nie ’n werk nie.
As ’n ouer nie perke aan hul kinders stel oor wanneer hulle hul ouerhuis moet verlaat en hul eie lewe in hul eie blyplek moet begin lei nie, gaan hulle dalk nie hierdie gemaksone wil verlaat nie.
Voer ’n goeie en indringende gesprek met jou twee seuns wat nog onder jou dak woon en sê vir hulle jy kan nog hoogstens twee of drie jaar verantwoordelikheid vir hul welstand aanvaar.
Kom op ’n spesifieke datum of ouderdom ooreen wanneer elkeen van hulle die huis moet verlaat. As jy hieroor skuldig voel, onthou dit beteken nie jy is minder lief vir hulle nie.
Inteendeel, jy wil hulle in staat stel om hul voete te vind en hulle help om nie oorafhanklik van jou te wees nie.
Die vryheid wat jy graag wil hê om jou eie lewe te lei kan meebring dat jou kinders ook onafhanklik hul eie potjie begin krap.
Jy kan die skeidingstyd afskop deur byvoorbeeld minder op hulle staat te maak om instandhoudingswerk in die huis vir jou te doen.
My ma ontken dikwels sy het iets gesê al het ons almal dit gehoor en weet ons sy jok. Dis erg verwarrend. Dis asof sy nie daarmee wil ophou nie.
Dit is ’n vorm van manipulasie wat doelbewus gebruik kan word om jou in jouself te laat twyfel. Daag haar uit wanneer jy haar weer uitvang.
Roep getuies nader. Al sal daar waarskynlik gevolge soos woedebuie of dae lange stilstuipe wees, sal sy twee keer dink voor sy dit weer doen.
My kind (5) se ma is nie by sy lewe betrokke nie. Ons was nie getroud nie en ek maak hom alleen groot.
Ek moet nou by die pre-primêre skool vir toelating aansoek doen. Ek weet nie of ek sy ma se inligting op die vorms moet invul nie.
Maak dit vir almal makliker deur ’n verklaring aan die toelatingsvorm te heg waarin jy sê jy as enkelouer is die primêre versorger, jou kind woon by jou en jy sal sy skoolgeld betaal.
Die leerkragte moet weet wat sy omstandighede is sodat hulle hom reg kan benader, ook as daar dalk enige uitdagings is wat sy gedrag of prestasie betref.
Vra jou met elke besluit as ’n enkelouer af wat die lewe vir jou kind makliker gaan maak – in die volgende week, die volgende jaar of wanneer hy 18 jaar oud is.